《上毛运使》
宋代·慕容彦逢

人各有求心靡同，世路奔驰如捕风。我独不愿万户封，悁悁所愿识毛公。

我公高才真国器，酝藉聪明天所秘。子师气格千里驹，广基文章一枝桂。

学优入仕斯义荣，我公所至皆可称。来暮已歌廉叔度，去思还似谢吴兴。

天心忧勤念方面，外台遴选皆英彦。我公所至绰有声，炯炯精金经百鍊。

昨夜使星入斗牛，鹊声晓送传书邮。报言有诏下天阙，公按滨江十四州。

审报已真惊且喜，入户不知摧屐齿。拜尘潘子行有缘，倒屣蔡公何敢拟。

自嗟此诚今未通，何时垂翅附冥鸿。眉间黄色已可庆，襟怀不复叹秋蓬。

公不见张华一赋致高位，阮瞻三言得清议。刻画无盐虽有心，滓秽太清徒自愧。

朝廷言路方坦夷，比年汉诏下天墀。所念渊明方为米，会须平子为玄题。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。